b"\n_START_ARTICLE_\nGermanes Trung\n_START_SECTION_\nBiografia\n_START_PARAGRAPH_\nVan n\xc3\xa9ixer a Giao Chi (Jiaozhi), a l'actual Vietnam del Nord, en una fam\xc3\xadlia de militars.  El seu pare era prefecte de M\xc3\xaa Linh (\xe9\xba\x8a\xe6\xb3\xa0), i van rebre formaci\xc3\xb3 en les arts de la guerra. No es coneix l'any exacte dels seus naixements, per\xc3\xb2 se sap que foren vers l'any 43 i que Tr\xc6\xb0ng Tr\xe1\xba\xafc era m\xc3\xa9s gran que Tr\xc6\xb0ng Nh\xe1\xbb\x8b. _NEWLINE_Durant la visita d'un prefecte ve\xc3\xad, Tr\xc6\xb0ng Tr\xe1\xba\xafc es va enamorar del seu fill Thi S\xc3\xa1ch, i la parella es va casar r\xc3\xa0pidament.\n_START_SECTION_\nRevolta\n_START_PARAGRAPH_\nThi S\xc3\xa1ch va oposar-se a les pol\xc3\xadtiques xineses expansionistes i d'assimiliaci\xc3\xb3 cultural for\xc3\xa7ada, i els xinesos el van fer executar. La seva v\xc3\xaddua va prendre el lideratge de la causa i va passar a liderar amb la seva germana una insurrecci\xc3\xb3 contra el domini xin\xc3\xa8s._NEWLINE_L'any 40, despr\xc3\xa9s d'aconseguir expulsar un petit contingent xin\xc3\xa8s de la seva vila, Tr\xc6\xb0ng Tr\xe1\xba\xafc i Tr\xc6\xb0ng Nh\xe1\xbb\x8b van formar un ex\xc3\xa8rcit majorit\xc3\xa0riament compost per dones. En q\xc3\xbcesti\xc3\xb3 de mesos van aconseguir prendre una seixantena de ciutadelles als xinesos i van alliberar el Vietnam del Nord. Van erigir-se en les reines del pa\xc3\xads, resistint els atacs dels xinesos durant dos anys.\n_START_SECTION_\nDerrota\n_START_PARAGRAPH_\nFinalment els xinesos van reunir un gran ex\xc3\xa8rcit sota les ordres del veter\xc3\xa0 general Ma Yuan. Les germanes Trung van ser derrotades, i per no caure en mans del seus enemics es van su\xc3\xafcidar ofegant-se al riu Day l'any 43. Com a conseq\xc3\xbc\xc3\xa8ncia de la vict\xc3\xb2ria xinesa el protectorat va passar a ser una prov\xc3\xadncia de l'Imperi Han.\n_START_SECTION_\nLlegat\n_START_PARAGRAPH_\nTot i que la seva revolta es produ\xc3\xad fa gaireb\xc3\xa9 dos mil anys, les germanes Trung continuen sent un s\xc3\xadmbol nacional al Vietnam. Se les sol representar cavalcant dos elefants de guerra._NEWLINE_Hi ha un gran nombre de temples budistes en el seu honor, dels quals el m\xc3\xa9s conegut es troba a Hanoi. En aquesta ciutat tamb\xc3\xa9 hi ha un districte batejat en honor seu. La festa anual que comemora la seva mort \xc3\xa9s observada per molts vietnamites._NEWLINE_Les hist\xc3\xb2ries de les germanes Trung i d'una altra dona guerrera famosa, Trieu Thi Trinh, fan pensar a alguns historiadors que abans del proc\xc3\xa9s de sinitzaci\xc3\xb3 la societat vietnamita podria haver estat matriarcal, o que com a m\xc3\xadnim no hi havia obstacles a l'acc\xc3\xa9s de la dona en rols de lideratge."